**ЈУ Основна школа ,,Свети Сава''**

**Бијељина**

**Како не размазити своје дијете?**

**(тема за родитеље)**

Родитељство има, у савременом свијету, најодговорнију и најважнију улогу, а уједно и једну од најтежих. Одговоран и успјешан родитељ данас треба да буде добро информисан и педагошки образован да би знао процијенити што је добро у васпитању његовог дјетета како би ојачао властите компетенције.Такође, треба да добро познаје развој дјетета, примијени адекватне васпитно-образовне поступке, познаје могућности које пружа друштво и одабере најбоље за дијете.

Врло често у посљедње вријеме говори се о томе како су дјеца све више размажена. Узрок томе је то што родитељи нису знали рећи или бар не довољно често ,,не'' своме дјетету. Најлакше је размазити дијете тако што му се да све што пожели, било да се ради о ситницама или о неким већим и битнијим стварима. Наиме, за васпитање дјетета које има добре манире, пристојно се понаша и има развијен осјећај одговорности потребно је много пута знати рећи ,,не''.

Сваки родитељ има свој начин васпитавања, неки су успјешни, а неки мање успјешни, али ако се дијете жели васпитати у добром смјеру потребно је успоставити нека основна правила понашања и придржавати их се у **свакој** ситуацији. Овдје наводимо неколико добрих начина у приступу васпитању дјетета:

1. **Бити досљедан**

Савјет је да увијек, али баш увијек будете досљедни. Сасвим је природно да ће дјеца тестирати своје границе. Зато је важно да се и ви држите својих правила. Важно је рећи ,,не'' кад је то потребно и да се буде досљедно, јер дјетету неће бити јасно зашто један дан смије нешто, док други дан то исто не смије. Правила увијек морају бити иста, без изузетка, и без попуштања на молбе дјетета. Врло је важно да родитељ буде јасан о томе шта је допуштено, а шта није и зашто није. Није добро сажалијевати се над дјететом, јер оно само нешто жели без чега може, била то нпр. чоколада или нешто сасвим друго.

Кад једном родитељ попусти, тако показује дјетету да постоји начин да то што тражи добије, те ће исту технику користити сваки пут кад буде хтјело нешто добити или постићи да буде по његовом. Сваки сљедећи пут када родитељ каже ,,не'' дијете неће престати док му се поново не попусти. Свако дијете ће покушати измолити одређене ствари са више или мање довитљивости. На родитељу је да игнорише његове захтјеве и стави му до знања да је све што ради губитак времена. Потребно је, у циљу правилног васпитања и усмјеравања дјетета, остати досљедан у показивању да се мисли то што се и каже, те да ни родитељи ни дјеца нису изнад правила. Ако се не остави простора за тумачење, избјећи ће се касније расправе.

Понекад родитељ неће бити сигуран да ли нешто допустити или не, па је у таквим ситуацијама добро затражити од дјетета да објасни зашто је то што тражи добра идеја. На основу дјететовог одговора родитељ понекад може лакше одлучити шта му је чинити у датој ситуацији.

Када се поставе јасне границе, лакше се придржавати постављених правила и одржавати досљедност у васпитавању свог дјетета. Веома је важно да правила сваки пут буду иста.

1. **Дијете треба имати обавезе и задатке у кући**

Давањем дјетету једноставних задатака, прилагођених његовом узрасту, помаже развој осјећаја одговорности. Добро је укључити дијете у у оно што сам родитељ ради, умјесто да му се да задатак који ће само радити (нпр. поспремање играчака или помагање родитељу да рашчисти неред који је направило ...). Такође, успостављање система кућних послова, односно, прављење листе задужења доприноси позитивно развијању одговорности. Уколико дијете нема тачно одређена задужења која треба обављати, тешко ће усвојити неку дужност, јер се она не понавља константно. Листа задужења са даном и временом када се треба обавити одређени посао (послије ручка, прије шетње ....) доприноси озбиљности схватања да је нешто неопходно урадити. Дјеца на тај начин усвајају и развијају радне навике.

Осим тога добро би било урадити и сљедеће:

а) не звати их више од једном ујутро када је вријеме буђења за полазак школу. Треба их научити да намјесте аларм чим буду довољно одрасли и спремни за тај потез.

б) не скупљати за њима њихове прљаве ствари. Треба их научити гдје је мјесто за одлагање.

в) научити их на вријеме да поспреме за собом и да се побрину за своје ствари.

г) очекивати од њих да помогну око постављања стола за породични оброк и поспремања након јела.

д) не треба им куповати нешто сваки пут кад се иде у куповину.

ђ) научити их да буду одговорни кад је домаћи задатак у питању.

е) не треба им попуштати кад се осјети да покушавају да манипулишу сузама.

Треба похвалити дијете када добро обави задатак. Вјероватно ће након тога хтјети помагати и у неким другим пословима. Тешко је изаћи на крај са дјететом које је навикло да други све раде умјесто њега, а како би родитељи спријечили да се дијете претвори у један такав примјер потребно је развијати одговорност код дјеце према извршавању њихових обавеза и радних задатака.

1. **Дијете треба осјетити ,,разочарење''**

Многи родитељи своју дјецу желе да заштите и продуже фазу њиховог дјечијег размишљања, покушавају све како њихова дјеца не би била тужна и разочарана, па их због тога не науче неким важним стварима које би дјеца морала да знају. Дјеца треба да уче на посљедицама, у безбиједним условима и одговарајућем узрасту. Уколико родитељи штите своје дијете од свих животних ,,удараца'' прави му се ,,медвјеђа услуга''. Попустљивошћу се не чини никаква услуга дјетету, узевши у обзир ситуације које су примјерене дјететовом узрасту. Ниједан родитељ не воли кад му дијете плаче или када је узнемирено, али у реалном животу разочарења су неизбјежна и потребно је постепено дијете навикавати на њих. Нпр. ако у продавници дијете плаче, јер му се није купила играчка неопходно је да научи да не може увијек добити оно што жели. На тај начин ће научити контролисати своје понашање и осјећаје. Док учи како прихватити разочарење дијете истовремено развија способност како се у каснијем животу суочити се с емоционалним стресовима, што ће му добро доћи у свим животним ситуацијама.

1. **Учити дијете да планира на шта ће ће трошити свој новац**

Нема свако ограничен буџет и постоје људи који могу уживати у својој заради и приуштити себи и својој породици више од просјечног грађанина. Међутим, не треба упасти у типичну замку: „Имамо сада много новца, куповаћемо шта хоћемо и колико хоћемо.“ Важно је одредити циљеве и приоритете, испланирати нпр. да ће се свом дјетету отворити штедња и на тај начин вишак новца паметно улагати. Или нешто друго битно и трајно. Увијек је паметније уложити у нешто, него новац трошити на мање битне ствари. Такав приступ ће усадити и праве вриједности код дјетета, које не мора проводити вријеме играјући игрице на рачунару, већ може помагати у родитељима у кућним и другим пословима, у складу са својим узрастом.

Такође, веома је важно планирати колики ће се џепарац давати дјеци. Мала дјеца немају појма о новцу и откуд он долази, па су склона мољакању за сликовнице, играчке, у ствари, за све што им се прохтије. Због тога чим буду способна схватити неке ствари, треба им почети објашњавати како се до новца долази и да ствари које се купују коштају више или мање новца. Једнога дана, кад буду спремни за џепарац, потребно им је објаснити да ће себи „мала задовољства“ моћи приуштити управо од свог џепарца, док ћете им ви куповати оно што је неопходно за свакодневно функционисање и оно што им је заиста потребно.

Када дијете буде нешто веома много жељело, може му се рећи да свакако то може добити ако је спремно потрошити свој новац. Када новца нестане – нема више ни куповине.
Такође, треба подстицати дјецу да штеде џепарац за веће ствари које желе, те да не морају све потрошити на мала задовољства и небитне ствари. Ако родитељ жели да му дијете буде скромно и схвати вриједност новца, неће му куповати све у што одмах пожели и покаже прстом. Нека то себи „приуште“ сами, од свог џепарца.

Како бисте успјешно васпитавали своје дијете, кључно је да му претходно укажете на то шта је лијепо понашање и која су ваша очекивања. Другим ријечима, посао родитеља се не састоји само од реакције на њиегово недолично понашање. Дјеци треба врло јасно ставити до знања како се очекује да се понашају у одређеним ситуацијама. Овакви разговори могу да предупреде дјечије лоше понашање.

У пракси то значи да треба установити неколико важних, али разумних ограничења и смјерница за децу, и објаснити им како треба да се понашају. При томе имати на уму да ће се објашњења морати поновити неколико пута током времена како би се било сигурно да их дијете разумије и прихвата. Такође, важно је створити окружење у ком се дијете осјећа сигурно, односно, уклонити све што га чини несигурним. Бебе и мала дјеца увијек треба да буду под надзором одраслих.